Adrianus Episcopus servus servorum Dei dilectis filiis Canonicis Cabilonensis Ecclesiæ salutem  apostolicam benedictionem. Non debent boni filii vacuare quod patrem suum rationabili providentiâ viderint statuisse. Bonæ memoriæ G. quondam Cabillonensis Episcopus, quandam Ecclesiam dilectis filiis nostris P. Abbati  monachis Trenorchiensis monasterii, intuitu pietatis donavit. Quam sicut sua nobis conquestione dilectus filius noster P. Abbas ejusdem monasterii studuit demonstrare, ipsi contra justitiam abstulistis. Nè igitur bonorum operum destructores meritò comprobari possitis, per præsentia vobis scripta mandamus, quatenùs si querela ipsius veritate fulcitur, Ecclesiam ipsam eidem filio nostro restituere nullatenùs differatis. Mandavimus siquidem venerabili fratri nostro G. Episcopo vestro, ut vos ad ejusdem Ecclesiæ restitutionem commoneat. Et si aliquam tam in eadem Ecclesia, quàm in rebus aliis adversùs eos justitiam vos habere confiditis, in præsentiâ venerabilis fratris nostri E. Lugdunensis Archiepiscopi vestram poteritis justitiam obtinere. Alioquin scire vos volumus, quòd nos ità vestram præsumptionem  inobedientiam auctore Domino puniemus, quòd ad aures quorum pœna pervenerit, non audebunt consimilia attemptare. Datum Romæ apud Sanctum Petrum XVIII. Kalendas Aprilis.